मेरे मन की बात सुनो

Tue, 11 May 2021 19:09:33 +0000

अब ऐसा तो नहीं है की मन की बात करने पर किसी का कोई कॉपी राईट हो। ये तो मन की बात है। कोई कहानी या कविता या उपन्यास तो है की नहीं कि भाई आपने मेरा लिखा चुरा लिया है। मैं अब आपके ऊपर मुकदमा दायर करूँगा. वैसे भी मन की बात सिर्फ मन की बात होती है। कोई काम की बात तो नहीं कि इसके पीछे झगड़े होने लगें कि न पहले मैंने की थी तूने नहीं और सामने वाला कहे कि नहीं तूने नहीं पहले मैंने की थी। वैसे मन की बात होती बड़ी अच्छी है। मन की बात की आड़ में आप मनगढ़ंत बात भी कर सकते हैं और यदि आपकी पूछ परख अच्छी है तो मनगढ़ंत बात को सच साबित करने के लिये गवाह भी जुटा सकते हैं। वैसे बातें दो ही प्रकार की होती हैं एक मन की बात और दूसरी काम की बात। जब मन की बात होती है तो काम की बात नहीं होती है। जब काम की बात होती है तो कोई बात नहीं होती सिर्फ काम होता है।